Helge Adam Møller (KF), 2002-10-08:
Når man sidder og følger debatten, kunne man tro, at det her lovforslag drejede sig om, at regeringen vil indføre de samme regler, som gælder i Tyskland, hvor det er tilladt, hvis forholdene ellers giver anledning til det, at køre med 260 km/t.
Og jeg skulle hilse og sige, at det er der faktisk nogle, der gør indimellem, de få, der har biler til det, og når vejen er fri.
Det er det ikke.
Jeg må hellere oplyse om, at forslaget faktisk går ud på, at man nu på cirka halvdelen af de danske motorvejsstrækninger får mulighed for at køre 120 km/t., og at gennemsnitshastigheden i øjeblikket er 2 km/t. mindre.
Gennemsnitshastigheden døgnet rundet på de danske motorveje
er 118 km/t.
Det er det, vi taler om.
Det er bare sådan for at afdramatisere debatten en smule.
Jeg synes, og den konservative folketingsgruppe synes det
, at det er et godt forslag.
Vi synes, at det er et brandgodt forslag. Vi synes også, at det er rigtigt, at der står, at det langsigtede mål er at lægge op til 130 km/t. på alle motorveje, i takt med at de bliver indrettet, således at det er forsvarligt.
Det synes vi er rigtigt.
Vi synes nemlig, at jo flere man kan lokke over på motorveje, jo bedre.
Jo flere motorveje vi får, og jo flere der kører på dem, jo færre dræbte og kvæstede får vi i den danske trafik.
Lad mig bare gøre opmærksom på, at i 1970 var der utrolig få kilometer motorveje.
Dengang blev der dræbt 1.229 i trafikken, og der blev kvæstet 30.000.
Lige siden har vi bygget motorveje - bl.a. fordi vi har haft konservative trafikminstre - og for hver kilometer motorvej, der er blevet bygget, er antallet af dræbte og kvæstede faldet.
Det er gået fra 1.229 for 30 år siden til 430 dræbte sidste år.
Det er bl.a., fordi vi har fået 900 km motorvej og en meget stor del af den danske trafik nu ikke afvikles på de usikre landeveje ved 80 km/t., men på de sikre motorveje - forhåbentlig fremover med mulighed for, når forholdene tillader det, at køre 120 km/t. eller 130 km/t.
Jeg siger det også, fordi der jo er nogle i denne sal, der ved noget om trafik.
Fru Margrete Auken nikker, hr. Jakob Buksti var her før, og fru Sandy Brinck.
Vi ved jo stadig væk, at selv med 120 eller 130 km/t. på en dansk motorvej, er det fire gange så sikkert at køre på den vej, som det er at køre på en dansk landevej med 80 km/t. Jeg har ikke set nogen forslag fra Socialdemokratiet, fra hr. Jakob Buksti, fru Sandy Brinck, fru Margrete Auken om, at nu vil vi have det lige så sikkert på de danske landeveje, som det er på de danske motorveje med 120 eller 130 km/t. For hvad vil det betyde?
Ja, det ved de, der har været medlem af Færdselssikkerhedskommissionen.
Det vil betyde, at så skulle den lovlige hastighed på en dansk landevej sættes ned til maksimalt 55 km/t. Så vil de blive lige så sikre som motorvejene.
Men det er der ingen, der vil.
Man skulle altså efter min og konservativ opfattelse beskæftige sig lidt mere med stederne, hvor ulykkerne sker, og det er ikke på de ekstremt sikre motorveje.
Også derfor synes vi, at det er godt.
Jeg må også gøre opmærksom på, at i Tyskland, hvor man faktisk har fri hastighed på halvdelen af motorvejsstrækningen og man har reguleret den anden halvdel, har man pr. kørt kilometer nøjagtig indtil tredjesidste decimal det samme antal uheld, som vi har med den danske hastighedsgrænse på 110 km/t.
Det fortæller lidt om, at der er andet end farten, der afgør, hvor sikkert eller usikkert det er.
Jeg må slutte med at sige, at regeringen jo fremlægger en række gode færdselspolitiske initiativer, der klart medfører, at der vil blive færre uheld i fremtiden.
Nu bliver det indført, at man på motorveje skal bruge afviserblinket, hver eneste gang man trækker ud til overhaling, og når man trækker ind igen.
Det bliver indført.
Hvad der var mange, der ikke er klar over og ikke brugte på Fyn forleden dag i forbindelse med den store ulykke under tåge, skal man, i samme øjeblik der er mulighed for kødannelse, aktivere katastrofeblinket.
Der bliver lagt op til, at der bliver markant større bøder til dem, der alligevel, ligesom i dag, vil køre mere end 140 km/t. på motorvejene, og kører de over 180 km/t., mister de kørekortet.
Her vil jeg godt sige til justitsministeren, at efter konservativ opfattelse må man godt lægge en utrolig hård linje her. Er der nogen, der tre, fire eller fem gange kører spritkørsel, så ser vi meget gerne, at bilen bliver konfiskeret, hvad enten det er en billig vogn til 50.000 kr. eller en til 1,5 mio. kr.
Når folk ikke kan finde ud af det og bliver ved med at overtræde reglerne, må de miste mordredskabet.
Det er en konservativ holdning.